आनंदिबेन पटेल के जीवन से जुडल 15गो महत्वपूर्ण तथ्य
गुजरात के नवका मुख्यमंत्री आनंदिबेन पटेल के जीवन अपना आप में एगो फिल्मी कहानी निहन बाटे।
एगो मजबूत महिला के रूप में जानल जाएवाली आनंदिबेन पटेल के अपना समय के सभे धुरंधर लोग से आगे निकलत ओ मुकाम प पहुँच गईली जवन की राज्य के राजनीति के शिखर कहाला - मुख्यमंत्री। उहे आनंदिबेन के जीवन से जुडल कुछ महत्वपूर्ण तथ्य आपके सोझा बा, चली जानल जाए –
1) आनंदिबेन 4था क्लास के बाद के पढ़ाई सिर्फ लईकन खातिर बनल स्कूल में कईले बाड़ी। चुकी ओ समय उनुका जिला में लईकिन के पढ़ावे खातिर कवनो कवनो स्कूल ना रहे, एहसे इ मजबूरी रहे।
2) जवन स्कूल में आनंदिबेन पढ़त रही, ओकरा में 700 लईकन के बीच उ अकेले लईकी रही।
3) खेल कूद में असाधारण प्रदर्शन खातिर उनुका के “वीर बाला” पुरस्कार से सम्मानित कईल गइल बा।
4) कॉलेज के पहिला साल में भी उ अपना क्लास में अकेले लईकी रही। आनंदिबेन विज्ञान में स्नातक हई।
5) आनंदिबेन के राजनीति में आईल भी एगो संजोग मात्र रहे, एक समय कॉलेज पिकनिक में उ 2गों लईकिन के डूबे से बचवले रही, जेकरा के देख भाजपा के ओर से उनुका के राजनीति में आवे के नेवता दिहल गईल। एकरा खातिर उनुका के वीरता पुरस्कार भी मिलल रहे।
6) गुजरात के “महिला विकास गृह” के सदस्य के रूप में करीब 50 से अधिका विधवा लोग के व्यावसायिक ट्रेनिंग देले बाड़ी।
7) राजनीति में सक्रिय रहला के बावजूद उ 30 साल तक स्कूल मास्टर के नोकरी कईले बाड़ी। आनंदिबेन के सर्वश्रेष्ठ शिक्षक के राष्ट्रपति अवरू राज्यपाल पुरस्कार भी मिल चुकल बा।
8) 1987 में भाजपा - गुजरात प्रदेश के महिला मोर्चा अध्यक्ष के रूप उ मुख्यधारा के राजनीति में प्रवेश कईली।
9) गुजरात के पूर्व मुख्यमंत्री अवरू भावी प्रधानमंत्री नरेंद्र मोदी अवरू आनंदिबेन पटेल एके स्कूल में एके संगे पढ़ाई कईले बाड़े।
10) 1996 से 2001 के बीच मोदी के राज्य से बाहर क दिहल रहे, ओ समय में भी आनंदिबेन पटेल, नरेंद्र मोदी के सबसे करीबी अवरू विश्वासी लोग में रहली।
11) लगभग 15 साल पहिले आनंदिबेन पटेल अपना पति, मफ़तभाई से अलग हो गईल रहली, लेकिन अभी तक विधिवत तलाक नईखे भईल। मफ़तभाई मनोविज्ञान के प्रोफेसर हवे।
12) आनंदिबेन पटेल राज्य में सबसे अधिका समय तक रहल महिला विधायक हई। उ पछिला चार बेर से लगातार विधायक बाड़ी।
13) आनंदिबेन पटेल के दु बेटा बाड़े - (संजय पटेल अवरू अनार पटेल)। आनंदिबेन अपना बेटा लोग के संगे ही रहेली।
14) इंडियन एक्सप्रेस के अनुसार उ देश के 100 सबसे शक्तिशाली लोगन में से एगो बाड़ी।
15) आनंदिबेन पटेल गुजरात के पहिला मुख्यमंत्री हई, एकरा से राज्य में कवनो महिला ए पद तक नईखे पहुंचे पावल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva